32006D0193
L 070/63
JURNALUL OFÍCIAL AL UNIUNII EUROPENE
DECIZIA COMISIEI
din 1 martie 2006
de stabilire, în conformitate cu Regulamentul (CE) nr. 761/2001 al Parlamentului European și al Consiliului, a normelor privind utilizarea emblemei EMAS în cazurile excepționale de ambalaj de transport și ambalaj terțiar
[notificată cu numărul C(2006) 306]
(Text cu relevanță pentru SEE)
(2006/193/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 761/2001 al Parlamentului European și al Consiliului din 19 martie 2001 privind participarea voluntară a organizațiilor la un sistem comunitar de management de mediu și audit (EMAS) (1), în special articolul 8 alineatul (3) al doilea paragraf,
întrucât:
(1)
Emblema EMAS indică pentru public și pentru alte părți interesate că organizația înscrisă în EMAS a pus în aplicare un sistem de management de mediu în conformitate cu cerințele Regulamentului (CE) nr. 761/2001.
(2)
Emblema EMAS nu poate fi utilizată pe produse sau ambalajul acestora sau în combinație cu afirmații comparative privind alte produse, activități sau servicii. Cu toate acestea, în cadrul evaluării prevăzute la articolul 15 alineatul (3) din Regulamentul (CE) nr. 761/2001, Comisia trebuie să analizeze în ce circumstanțe excepționale se poate utiliza emblema EMAS.
(3)
Anumite organizații înscrise în EMAS și-au manifestat interesul pentru utilizarea emblemei EMAS pe ambalajele lor de transport sau ambalajele terțiare, ca modalitate eficientă de comunicare a informațiilor de mediu către părțile interesate.
(4)
Din evaluarea realizată în conformitate cu articolul 15 alineatul (3) din Regulamentul (CE) nr. 761/2001 de Comisie în colaborare cu statele membre privind utilizarea, recunoașterea și interpretarea emblemei rezultă că situația ambalajului de transport și a ambalajului terțiar, astfel cum sunt definite de Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (2), reprezintă o circumstanță excepțională, în sensul articolului 8 alineatul (3) din Regulamentul (CE) nr. 761/2001, dat fiind faptul că acest tip de ambalaj nu este în relație directă cu produsele și, prin urmare, utilizarea emblemei EMAS pe acest tip de ambalaj poate fi autorizată.
(5)
De asemenea, pentru a se asigura că nu există posibilitate de confuzie cu etichetele produselor ecologice și pentru a comunica în mod clar publicului și altor părți interesate că utilizarea emblemei nu este legată în nici un fel de produse sau de caracteristicile produselor ambalate în ambalajul de transport sau ambalajul terțiar, ci are legătură cu sistemul de management de mediu pus în aplicare de către organizația înscrisă în EMAS, ar trebui adăugate informații suplimentare la emblemă.
(6)
Măsurile prevăzute de prezenta decizie sunt conforme cu avizul comitetului instituit prin articolul 14 din Regulamentul (CE) nr. 761/2001,
ADOPTĂ PREZENTA DECIZIE:
Articolul 1
Organizațiile înscrise în EMAS pot utiliza cele două versiuni ale emblemei EMAS prevăzute la anexa IV la Regulamentul (CE) nr. 761/2001 pe ambalajul lor de transport sau pe ambalajul terțiar în sensul articolului 3 alineatul (1) din Directiva 94/62/CE.
În astfel de cazuri, emblema EMAS se completează cu următorul text: „[Denumirea organizației înscrise în EMAS] este o organizație înscrisă în sistemul comunitar de management de mediu și audit (EMAS)”.
Articolul 2
Prezenta decizie se adresează statelor membre.
Adoptată la Bruxelles, 1 martie 2006.